На основу члана 32. Закона о локалној самоуправи („Сл.гласник РС“, бр.129/07, 83/14-др. закон и 101/16-др.закон и 47/2018), члана 146 став 1 Закона о планирању и изградњи („Сл.гласник РС'', 72/09, 81/09-испр., 64/10-одлука УС, 24/11, 121/12, 42/13- одлука УС, 50/13-одлука УС, 98/13-одлука УС, 132/14, 145/14, 83/2018, 31/2019, 37/2019 – др-закон и 9/2020) и члана 41. Статута општине Куршумлија („Службени лист општине Куршумлија“, број 6/2019), Скупштина општине Куршумлија на седници одржаној дана \_\_\_\_\_\_\_\_.2021. године, донела је

ОДЛУКА

О ПРИВРЕМЕНОМ ПОСТАВЉАЊУ ТЕЛЕКОМУНИКАЦИОНИХ КАБЛОВА НА СТУБОВИМА ЈАВНЕ РАСВЕТЕ

Члан 1

Овом одлуком уређују се начин и услови привременог постављања телекомуникационих каблова на стубовима јавне расвете, као и начин утврђивања и плаћања накнаде за постављање телекомуникационих каблова на стубовима јавне расвете у јавној својини општине Куршумлија.

Члан 2

Телекомуникациони каблови се постављају на стубовима јавне расвете на начин којим се не ремети стабилност стубова, омогућава њихово редовно одржавање, не омета нормално одвијање саобраћаја на саобраћајницама преко којих се каблови постављају и не нарушавају већ постављени каблови и други предмети постављени на стубовима јавне расвете.

Члан 3

Минимална висина постављања телекомуникационих каблова износи 4,5 м мерено од површине пута, односно тла до најниже тачке кабла.

Телекомуникациони каблови се могу поставити и на мањој висини уколико не постоје услови за њихово постављање на висини из става 1. овог члана, под условом да надлежни орган општинске управе утврди да се постављањем каблова на мањој висини не ремети одвијање саобраћаја.

Члан 4

Телекомуникациони каблови се могу постављати по претходно прибављеној сагласности са условима јавног предузећа које врши одржавање јавне расвете у погледу обезбеђивања неометаног функционисања и редовног одржавања јавне расвете, односно по прибављеној сагласности власника стубова који нису у јавној својини општине Куршумлија.

Члан 5

Инвеститор, односно власник каблова плаћа накнаду општини Куршумлија за постављање на стубовима јавне расвете у јавној својини града са надземним кабловским водом преко површина јавне намене, у износу од 1.500,00 динара годишње по стубу.

Износ накнаде се обрачунава у динарској противвредности на дан обрачуна по средњем курсу НБС.

Надокнаду утврђује надлежни орган општинске управе за имовинско правне послове, након чега председник општине, на основу утврђене накнаде са инвеститором закључује одговарајући уговор којим се уређују имовински односи.

Уговор из претходног става овог члана представља доказ о решеним имовинскоправним односима за прибављање одобрења.

Члан 6

Уговор из члана 5 ове одлуке закључује се на највише 5 година, уз могућност продужења уговора.

Члан 7

Накнада за постављање каблова за период од закључења уговора из члана 5. ове Одлуке до краја текуће године плаћа се пре заључења уговора.

Годишњи износ накнаде за наредне године плаћа се у року од 30 дана од почетка године за коју се накнада плаћа.

Члан 8

Уз захтев за прибављање одобрења за привремено постављање каблова на стубовима јавне расвете доставља се следећа документација:

1. идејни пројекат, чији је саставни део техничко решење – план привременог постављања каблова на стубовима јавне расвете.

2. изјава одговорног пројектанта да постављени каблови не ремете стабилност стубова јавне расвете,

3. сагласност јавног предузећа које врши одржавање јавне расвете,

4. сагласност власника стубова јавне расвете које нису у јавној својини општине Куршумлија,

5. доказ о плаћеној накнади за постављање телекомуникационих каблова на стубовима јавне расвете у јавној својини општине Куршумлија за период oд закључења уговора до краја текуће године.

Члан 9

Одобрење за привремено постављање телокомуникационих каблова на стубовима јавне расвете издаје Одељење за привреду и ЛЕР.

Против решења о одобрењу, односно решења којим се захтев одбија може се изјавити жалба Општинском већу општине Куршумлија у року од 8 дана од дана достављања решења.

Члан 10

Надзор над применом одредби ове одлуке врше надлежне инспекције општинске управе општине Куршумлија.

Орган из става 1. овог члана утврђује да ли су телекомуникациони каблови постављени на основу одобрења надлежног органа и у складу са условима одређеним одобрењем и овом одлуком и може наложити њихово уклањање инвеститору, односно власнику.

Орган из става 1. овог члана ће наложити уклањање телекомуникационих каблова и у случају да власник каблова није у року из члана 7. ове одлуке платио накнаду за постављање истих на стубовима јавне расвете у јавној својини општине Куршумлија.

Члан 11

Инвеститор, односно власник телекомуникационих каблова дужан је да исте уклони у року од 5 дана по истеку уговора из члана 5. ове одлуке, али и пре истека важења уговора у случају уклањања стубова јавне расвете од стране власника.

У случају извођења радова на реконструкцији и одржавању стубова јавне расвете, власник телекомуникационих каблова је дужан да исте у року од 5 дана од пријема обавештења власника стубова, привремено уклони до завршетка радова.

Члан 12

Ова одлука ступа на снагу осмог дана од дана објављивања у "Службеном листу општине Куршумлија".

Број: \_\_\_\_\_\_\_\_\_\_\_

У Куршумлији, дана \_\_\_\_\_\_\_\_\_\_.2021.године

**СКУПШТИНА ОПШТИНЕ КУРШУМЛИЈА**

**ПРЕДСЕДНИК СКУПШТИНЕ**

*Дејан Ловић,инг.машинства*